Bybelskool » Spreuke
Ons lees DV die boek Spreuke by bybelskool.com in die derde kwartaal 2012. Die eerste bydrae word beplan vir Woensdag 25 Julie en word dan elke weeksdag opgevolg met 'n bydrae vir die volgende 6 weke. Ons sal min of meer teen 'n hoofstuk 'n dag vorder.
Die leeswerk uit Spreuke fokus op die praktiese wysheid wat die Here ons wil leer. My gebed is dat elkeen van ons 'n paar lewenswaarhede sal leer wat ons lewens kan verryk en verander. Dit is dinge soos:
"Ken Hom in alles wat jy doen en Hy sal jou die regte pad laat loop" – 3:6.
"Wie opreg leef, leef sonder vrees; wie krom paaie loop, word uitgevind" – 10:9.
"Die waarheid hou vir altyd, die leuen net 'n oomblik" – 12:19.
"'n Sagte antwoord laat woede bedaar; 'n krenkende woord laat woede ontvlam" – 15:1
"Liewer min hê en reg lewe, as baie inkomste hê deur onreg" – 16:8.
"Wie 'n verkeerde optrede teenoor homself verontagsaam, soek goeie verhoudinge; wie 'n saak bly ophaal, bring verwydering tussen vriende" – 17:9.
"Op selfverheffing volg ineenstorting, op nederigheid eer" – 18:12.
"As jy jou ore sluit vir die hulpgeroep van 'n arm mens, sal jý ook nie antwoord kry as jý roep nie" – 21:13.
"'n Openlike bestraffing is beter as liefde wat onsigbaar bly" – 27:5.
Indien jy nog nie geregistreer het nie, doen dit sommer nou: REGISTREER. Dan sal jy bydraes telkens 'n dag vooruit ontvang per e-pos, voordat dit hier by die webtuiste gepubliseer word.
Salomo deur Rubens (1577-1640)
Met die waarhede en wyshede van die boek Spreuke as gids kan ook jy 'n ekspert in die lewe word! In die proses bou Spreuke jou kapasiteit vir wysheid, en vir wyse gedrag. Kom leer by die wyses uit die verlede sodat jy nie net self wys kan leef nie, maar ook 'n wyse kan word.
Registreer by bybelskool.com (Widget aan die regterkant: Gebruikers/registreer) om die dagstukkies elke weeksdag te ontvang. Eerste dagstukkie 25 Julie.
Skryf in by die Somerstrand kerkkantoor (0415835115) om die byeenkomste Woensdagaande te kan bywoon (tot 12 Sept). Eerste byeenkoms Woensdag 25 Julie 18:30
Die boek Spreuke is saamgestel uit hoofsaaklik kort stellings of spreuke (mâshâl in Hebreeus – hfst 10-31) – sommige noem dit aforismes of two‑liners (teenstellings, ooreenstemmings en sinteses). Daar is ook langer uitgebreide gesegdes en numeriese spreuke (veral in hfst 30-31), sowel as die inleiding wat 'n hele paar langer wysheidsgedigte bevat wat in die raamwerk van 'n uitgebreide gesprek tussen 'n pa en sy seun opgeneem is (hfst 1-9).
Hierdie spreuke vang lewenswaarhede of –wyshede vas sodat jy daaruit die beginsels van die lewe kan leer ken, met groter onderskeiding jou eie en ander se gedrag kan beoordeel en met meer oorleg kan leef (1:2). Hierdie versameling God-gegewe oortuigings, oor die breë spektrum van die lewe, is daarom 'n goudmyn van slagspreuke vir die lewe: "the scrapbook of common grace" (Martin).